Vyf keer lewenslank ná moord op ouma, dogter en kleindogterFoto bloot ter illustrasie. (Argieffoto) ŉ 29-jarige man is tot vyf keer lewenslange tronkstraf gevonnis op drie aanklagte van moord en twee van verkragting. Njabulo Ndlovu is Donderdag in die hooggeregshof in Pietermaritzburg gevonnis nadat hy verlede week skuld beken het op die aanklagte teen hom. Sy vonnisoplegging kom net minder as ŉ maand ná die grumoorde op ŉ 65-jarige ouma, haar 35-jarige dogter en sewejarige kleindogter in Sobantu buite Pietermaritzburg. Volgens Natasha Ramkisson-Kara, woordvoerder van die Nasionale Vervolgingsgesag (NVG), het Ndlovu in sy bekentenis aangevoer dat hy en vriende op 27 Junie by die oorledenes gekuier en saam met die ouer vroue bier gedrink het. Nadat sy vriende weg is, het hy en die 35-jarige vrou glo seks gehad en albei aan die slaap geraak. Die ouma het glo deur die loop van die nag wakker geword en Ndlovu gevra om die huis te verlaat. Ndlovu beweer sy het hom met ŉ mes gedreig en dat hy ná ŉ struweling die mes by haar afgeneem het. Hy het toe besluit om haar te vermoor. Ndlovu het haar gewurg en met die mes gesteek. “Die vrou se dogter het intussen wakker geword en hom gevra wat gebeur het. Hulle het ook stry gekry en hy het besluit om haar ook te vermoor.” Die sewejarige meisie het hierna in die kamer gekom en begin skree. Ndlovu het haar gegryp en gewurg. Hy het haar toe twee keer verkrag voor hy haar verder gewurg het om seker te maak sy is dood. ŉ Lawaai buite die huis het Ndlovu die skrik op die lyf gejaag en hy het aangetrek en gevlug. Hy is later dieselfde dag in hegtenis geneem. Adv. Candy Kander, senior staatsaanklaer, het ter strafverswaring aan die hof gesê dat Ndlovu in enige stadium die huis kon verlaat, maar gebly het totdat hy hulle almal vermoor het. ŉ Onderwyser van die sewejarige meisie het in ŉ verklaring wat deel was van die slagofferimpakverslag wat by die hof ingedien is, gesê dat sy ŉ gelukkige en hoopvolle kind was wat die lewe van almal met wie sy in aanraking was, opgehelder het. Die hof het beslis dat Ndlovu se naam in die nasionale register vir seksoortreders opgeneem moet word en dat die departement van korrektiewe dienste die familie van die oorledenes moet inlig voordat hy vir parool oorweeg word.